TEAMG รุกที่ปรึกษา “คาร์บอนฟุตพริ้นท์” เสริมทัพ “แบ็กล็อก” หลังตุน 4,100 ล้าน
TEAMG รุกหนักที่ปรึกษา "คาร์บอนฟุตพริ้นท์" ตามแนวทางขององค์การบริหารจัดการก๊าซเรือนกระจก ขณะที่วางเป้ารายได้ปีนี้โต 10%
TEAMG รุกหนักที่ปรึกษา "คาร์บอนฟุตพริ้นท์" ตามแนวทางขององค์การบริหารจัดการก๊าซเรือนกระจก ขณะที่วางเป้ารายได้ปีนี้โต 10%
21 มี.ค. 2566

นางสาวนวลแพร ภัทรมัย ผู้อำนวยการฝ่ายวางแผน และสื่อสารองค์การและนักลงทุนสัมพันธ์ บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เปิดเผยว่า สำหรับแผนธุรกิจของบริษัทฯในปี 2566 จะให้บริการที่ปรึกษาในการจัดทำคาร์บอนฟุตพริ้นท์ของผลิตภัณฑ์, องค์กร, งานอีเว้นท์ และการบริการ (Carbon footprint for product/organization/event/service)
ทั้งนี้ บริษัทฯมีการดำเนินบริการให้คำแนะนำการระบุแหล่งปล่อยและกักเก็บ ก๊าซเรือนกระจกจากกิจกรรมต่างๆ ตามแนวทางขององค์การบริหารจัดการก๊าซเรือนกระจก โดยให้คำปรึกษาการพัฒนาโครงการเพื่อลด/กักเก็บก๊าซเรือนกระจก การขอรับรองคาร์บอนเครดิต รวมถึงการขึ้นทะเบียนเพื่อขอรับรองการลด/เก็บกักก๊าซเรือนกระจกกับหน่วยงานต่างๆ ที่เกี่ยวข้อง
นอกจากนี้ บริษัทฯวางโครงการในเป้าหมายครึ่งแรกของปี 2566 คาดว่าได้งานมีทั้งท่าอากาศยานในต่างจังหวัด รถไฟฟ้าสีต่างๆ ออกแบบนิคมอุตสาหกรรมระบบประปา ควบคุมงานก่อสร้างคลังสินค้าเอกชนออกแบบควบคุมงานก่อสร้างโครงการ Mixed use ของเอกชนเป็นต้น
ขณะเดียวกันบริษัทตั้งเป้าหมายในปี 2566 ว่ารายได้รวมเติบโต 10% เนื่องจากจะมีการทยอยรับรู้รายได้จากงานในมือ (Backlog) จาก ณ สิ้นปี 2565 มีจำนวน 4,100 ล้านบาท แต่อย่างไรก็ตามคาดงานใหม่ที่จะทยอยเข้ามาในปีนี้ก็จะช่วยเสริมพอร์ตอย่างต่อเนื่องผลักดันให้บริษัทเติบโตแข็งแกร่งต่อไป